Midalja tad-deheb li Jesse Owens rebaħ fl-Olimpjadi ta’ Berlin fl-1936 inbiegħet f’irkant permezz tal-internet għal $1.4 miljun (€1.07 miljuni) – l-ogħla prezz li qatt tħallas għal midalja olimpika. Il-midalja, li  nxtrat minn biljunarju Amerikan, hija waħda minn erbgħa tad-deheb li Owens rebaħ f’dik l-edizzjoni għall-100 metru,  il-200 metru, ir-relay 4x100m u l-long jump. F’dak l-Olimpjadi, Hitler kien jittama li jsaħħaħ l-ideali tas-supremazija Arjana. Il-midalja, li Owens kien ta lill-entertainer Bill ‘Bojangles’ Robinson b’apprezzament talli għenu jsib xogħol wara l-Olimpjadi, inbiegħet mill-werrieta tal-armla tal-atleta. Parti mill-flus se jingħataw lill-Jesse Owens Foundation. L-ammont li tħallas għaliha huwa aktar minn dak li kienet ġabet it-tazza tal-fidda li kienet intrebħet fl-ewwel Olimpjadi moderni tal-1896 li fl-2012 inxtrat għal $865,000.